A BIZOTTSÁG 1019/2008/EK RENDELETE
(2008. október 17.)
az élelmiszer-higiéniáról szóló 852/2004/EK európai parlamenti és a tanácsi rendelet II. mellékletének módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendeletre (1) és különösen annak 13. cikke (1) bekezdésére,
mivel:
(1)
A 852/2004/EK rendelet megállapítja az élelmiszer-higiénia általános szabályait az élelmiszer-ipari vállalkozók számára. Azoknak az élelmiszer-ipari vállalkozóknak, amelyek az élelmiszerek elsődleges előállítását követően az élelmiszerek gyártásának, feldolgozásának vagy forgalmazásának bármely szakaszához kapcsolódó műveleteket végeznek, meg kell felelniük az említett rendelet II. mellékletében megállapított általános higiéniai követelményeknek.
(2)
A vízellátás tekintetében az említett melléklet VII. fejezete úgy rendelkezik, hogy ivóvizet kell használni, ha ez az élelmiszerek szennyeződése megakadályozásához szükséges, a nem darabolt halászati termékekhez pedig tiszta vizet lehet használni. Arról is rendelkezik továbbá, hogy tiszta tengervizet lehet használni az élő kéthéjú kagylókhoz, tüskésbőrűekhez, zsákállatokhoz és tengeri csigákhoz, valamint hogy ezek külső mosásához is lehet tiszta vizet használni.
(3)
A tiszta víz használata nem darabolt halászati termékek, illetve élő kéthéjú kagylók, tüskésbőrűek, zsákállatok és tengeri csigák mosása esetében nem jelent veszélyt a közegészségre nézve addig, amíg az élelmiszer-ipari vállalkozók elsősorban a „veszélyelemzés és kritikus szabályozási pontok” (HACCP) elvein alapuló ellenőrzési eljárásokat alakítottak ki és vezettek be annak biztosítására, hogy a tiszta víz használata ne jelentsen szennyezési forrást.
(4)
A 852/2004/EK rendeletet ezért ennek megfelelően módosítani kell.
(5)
Az e rendeletben előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 852/2004/EK rendelet II. mellékletének VII. fejezetében az 1.b) pont helyébe a következő szöveg lép:
„b)
A nem darabolt halászati termékekhez tiszta vizet lehet használni.
Tiszta tengervizet lehet használni az élő kéthéjú kagylókhoz, tüskésbőrűekhez, zsákállatokhoz és tengeri csigákhoz; a külső mosáshoz is lehet tiszta vizet használni.
Tiszta víz használata esetén, ennek ellátásához megfelelő berendezéseknek és eljárásoknak kell rendelkezésre állniuk annak biztosítása érdekében, hogy az ilyen víz használata ne jelentsen szennyezési forrást az élelmiszerekre nézve.”
2. cikk
Ez a rendelet az Európai Unió Hivatalos Lapjában való kihirdetését követő tizedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. október 17-én.